RHBOSK ยันให้ความร่วมมือ-นำส่งข้อมูลให้ก.ล.ต. ตามที่ร้องขอทุกประการ
บล.อาร์เอชบี โอเอสเค (ประเทศไทย) เผยจากกรณี “เสี่ยชูวงษ์” นั้น บริษัทได้ปฏิบัติงานตามมาตรฐานเคร่งครัด ยันให้ความร่วมมือและนำส่งข้อมูลให้ ก.ล.ต. ตามที่ร้องขอทุกประการ
10 ส.ค. 2558

บล.อาร์เอชบี โอเอสเค (ประเทศไทย) หรือ RHBOSK เปิดเผยว่า ตามที่ได้มีการเสนอข่าวเป็นการทั่วไปในสื่อสิ่งพิมพ์ และ Social Media เกี่ยวกับกรณีการเสียชีวิตของนายชูวงษ์ แซ่ตั๊ง ซึ่งเป็นลูกค้าของบริษัทได้มีการทำธุรกรรมการโอนหลักทรัพย์ผ่านบริษัทนั้น ในฐานะบริษัทหลักทรัพย์ที่มีความรับผิดชอบและมีหน้าที่ต้องรักษาผลประโยชน์ของลูกค้า และนักลงทุน บริษัทขอยืนยันว่าบริษัทได้ใช้ความระมัดระวังในการปฏิบัติงานตามกฎระเบียบที่เกี่ยวข้องตามมาตรฐานการปฏิบัติงานอย่างเคร่งครัด
สำหรับข่าวที่ปรากฎอยู่นั้น ขณะนี้ยังอยู่ระหว่างกระบวนการติดตามตรวจสอบ ของหน่วยงานที่เกี่ยวข้อง ซึ่งบริษัทได้ให้ความร่วมมือกับทุกหน่วยงานทั้งสำนักงานตำรวจแห่งชาติและสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ซึ่งกำกับดูแลบริษัทเป็นอย่างดีมาโดยตลอด โดยบริษัทได้ให้ความร่วมมือ และนำส่งข้อมูลตามที่ร้องขอทุกประการ 
ดังนั้น บริษัทขอให้ลูกค้ามั่นใจในการปฏิบัติงาน และทรัพย์สินของลูกค้าที่อยู่ในความดูแลรับผิดชอบของบริษัทนั้นมีการดูแลอย่างปลอดภัย เหตุการณ์ที่เกิดขึ้นจะไม่มีผลกระทบต่อทรัพย์สินของลูกค้า ตลอดจนความมั่นคง และฐานะการเงินของบริษัท